Hrvatska politička scena uskoro će biti bogatija za još jednu stranku koju će ove jeseni osnovati bivša ministrica zaštite okoliša i prirode Mirela Holy. Ono što mnogima nikada nije uspjelo njoj će uspjeti od prve – njena nova stranka od prvog će dana biti parlamentarna jer je Holy zadržala saborski mandat (koji je zaradila na listi Kukuriku koalicije) nakon što je koncem lipnja napustila SDP.

Predstavljanje u listopadu

Mirela Holy 3. rujna putuje u Bruxelles gdje će biti gošća velike konvencije Europske zelene stranke, koja zajedno s European Free Alliance u Europskom parlamentu ima čak 58 zastupnika.

Holy nam je rekla da će se sa svojom političkom strankom sigurno natjecati već na idućim izborima za Europski parlament koji će se održati u proljeće 2014. godine. O stranačkom programu nije željela detaljnije govoriti jer, kako je rekla, za to još nije vrijeme. Stoga se očekuje da će program i ljude nove stranke predstaviti u listopadu. Hoće li u novoj stranci biti poznatih političara i ljudi s društvene scene?

– Bitno je samo da to budu ljudi s integritetom jer takvih nedostaje u hrvatskoj politici – kaže Holy.

Možda joj se u političkoj avanturi pridruži još netko iz njene bivše stranke, ali Holy želi naglasiti da joj cilj nije kanibalizirati SDP. Glavni tajnik SDP-a Igor Dragovan nije želio komentirati potez bivše SDP-ovke koja će osnivanjem stranke sigurno "ukrasti" koji glas SDP-u na idućim izborima.

Bez obzira na to što nam Holy nije otkrila program nove stranke, poznavajući njezin dosadašnji politički rad, nema baš nikakve sumnje da će se ta stranka primarno baviti pitanjima zaštite okoliša, ljudskih prava, obrazovanja, socijale i modela održivog razvoja.

Kako je u Hrvatskoj registrirano osam stranaka koje u svom nazivu imaju pojam zeleno i kako nikad dosad nijedna "zelena" stranka nije prošla izborni prag na nacionalnim izborima, političkog analitičara Žarka Puhovskog pitali smo ima li nova stranka šanse postati prva kojoj će to uspjeti.

Visok osobni rejting, ali...

– Visok osobni rejting Mirele Holy bio bi velik kapital na predsjedničkim ili gradonačelničkim izborima, ali neće biti dovoljan za uspjeh na europskim ili parlamentarnim izborima. Na uspjeh može računati samo ako uspije vrlo brzo ustrojiti stranku i podružnice po cijeloj zemlji. Pa ipak, njene šanse povećava činjenica što je došlo do ideologiziranja političke scene, a Holy vrlo jasno iznosi svjetonazorska stajališta – kaže Puhovski koji je "umjereni pesimist" kad je riječ o šansama nove političke stranke.

>> "Nepotrebno velika pažnja daje se bivšim političarima u zatvoru"